Okresná prokuratúra Liptovský Mikuláš 
Tomášikova 5, 031 80 Liptovský Mikuláš 1 	

Sp. zn. : 2 Pv 602/12/5505	Liptovský Mikuláš, 8.3.2013
EEČ : 2-39-99-2013

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Liptovský Mikuláš
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: žiak
	Po predchádzajúcej vzájomnej ústnej dohode spolu s obvineným XXXXX, nar. XXXXX a ml. XXXXX, nar. XXXXX v presne XXXXX deň v mesiaci september 2012 v čase okolo 10.00 hod. v Záhradnom mestečku - východ v Lipt. Mikuláši preliezli oplotenie parcely č. 152, odkiaľ následne odcudzili kovový fúrik, 6 ks kovových rúr o dĺžke od 2 do 4 m a 4 ks jaklov o rozmeroch 50 x 25 mm a dĺžke 1 m, ktoré veci preložili cez oplotenie a následne zaniesli do Zberných surovín na ul. Podtatranského v Lipt. Mikuláši, kde za ne dostali 15,- €, ktoré si následne rozdelili, čím poškodenému XXXXX, nar. XXXXX, tr. bytom Lipt. Mikuláš, XXXXX spôsobili škodu  vo výške najmenej 130,- €, pričom tohto skutku sa ml. XXXXX dopustil napriek tomu, že dňa 06.04.2012 v čase o 09.30 hod. bol prichytený v predajni Billa v OD Prior v Lipt. Mikuláši pri krádeži tovaru, za čo bol v ten istý deň postihnutý hliadkou OO PZ Lipt. Mikuláš za priestupok proti majetku podľa § 50 ods. 1 zák. č. 372/1990 Zb. o priestupkoch v blokovom konaní a blok na pokutu nezaplatenú na mieste č. AB 967976 vo výške 15,- € osobne prevzal,

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Poverený príslušník Obvodného oddelenia PZ v Liptovskom Mikuláši  uznesením zo dňa 25. 10. 2012 pod sp. zn.  XXXXX podľa § 199 ods. 1 Trestného poriadku začal trestné stíhanie a podľa § 206 ods. 1 Trestného poriadku vzniesol obvinenie ml. XXXXX  a XXXXX pre prečin krádeže podľa § 212 ods. 2 písm. f/ Trestného zákona, ktorého sa dopustil spôsobom popísaným vo výrokovej časti  predmetného uznesenia. 
Obvinený   sa  vo   svojej   výpovedi  ku  spáchaniu skutku priznal a svoje konanie oľutoval.  Dňa 09. 01. 2013 vyhlásil, že spáchal skutok, ktorý sa mu kladie za vinu a súhlasil s tým, aby trestné stíhanie bolo proti nemu podmienečne zastavené. 
Škodu  poškodenému XXXXX uhradil v plnej výške dňa 05. 03. 2013, kedy mu poštovou poukážkou zaslal 60,35 €. 
Podľa § 216 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a  nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a vzhľadom na osobu obvineného, s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.
     Podľa § 216 ods. 2 Trestného poriadku v uznesení o podmienečnom zastavení trestného stíhania sa určí obvinenému skúšobná doba na jeden rok až päť rokov. Skúšobná doba sa začína právoplatnosťou uznesenia o podmienečnom zastavení trestného stíhania.      
     Pretože obvinený  sa k spáchaniu prečinu  priznal, škoda poškodenému v plnej výške uhradil, a za predmetný  prečin Trestný zákon umožňuje uložiť trest odňatia slobody s hornou hranicou trestnej sadzby dva roky, dospela som k záveru, že boli splnené všetky zákonné podmienky pre postup podľa § 216 ods. 1 Trestného poriadku, teda pre podmienečné zastavenie trestného stíhania. 
S prihliadnutím na osobu  páchateľa - ide o osobu mladistvú, ktorá doposiaľ nebola súdne trestaná a povahu spáchaného prečinu   mám tiež za to, že trestné konanie splnilo svoj účel a jeho podmienečné zastavenie je možné v danej veci považovať za postačujúce. Obvinenému  bola  s poukazom na ustanovenie § 216 ods. 2 Trestného poriadku uložená skúšobná doba v trvaní 12 mesiacov, ktorá začne plynúť od právoplatnosti tohto uznesenia.  
	V prípade, že obvinený bude počas skúšobnej doby viesť riadny život, rozhodnem že sa osvedčil,  a  to s účinkami zastavenia trestného stíhania podľa § 9 ods. 1 písm. e) Trestného poriadku. V opačnom prípade rozhodnem o pokračovaní v trestnom stíhaní.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zdeňka Klaučová
prokurátorka